ทองคำปีหมูยังสดใส ลุ้นแตะ2.14หมื่นบาท
วายแอลจีมองตลาดทองคำปี 2562 ยังน่าลงทุน แนะกรอบ 1,160-1,380 ดอลลาร์/ออนซ์ และขายทำกำไรบางส่วนเมื่อราคาเพิ่มขึ้น
14 ธ.ค. 2561

วายแอลจีมองตลาดทองคำปี 2562 ยังน่าลงทุน แนะกรอบ 1,160-1,380 ดอลลาร์/ออนซ์ และขายทำกำไรบางส่วนเมื่อราคาเพิ่มขึ้น
นางพวรรณ์ นววัฒนทรัพย์ ประธานเจ้าหน้าที่บริหาร บริษัท วายแอลจี บูลเลี่ยน อินเตอร์เนชั่นแนล (YLG)  ประเมินการเคลื่อนไหวราคาทองคำในปี 2562 อาจมีแนวโน้มแกว่งตัวออกด้านข้างในทิศทางค่อยๆ ขยับขึ้น โดยเคลื่อนไหวในกรอบ 1,160-1,380 ดอลลาร์/ออนซ์ หรือประมาณ 1.8-2.14 หมื่นบาท/บาททองคำ  โดยปัจจัยที่ต้องติดตาม ได้แก่ แนวโน้มการปรับขึ้นอัตราดอกเบี้ยของเฟด โดยเฉพาะแนวโน้มที่อาจชะลอการขึ้นดอกเบี้ยในปีหน้า แนวโน้มเศรษฐกิจสหรัฐที่อาจชะลอตัวลงและปัญหาการขาดดุลงบประมาณที่พุ่งขึ้นต่อเนื่อง อาจกดดันให้ดอลลาร์อ่อนค่า ซึ่งเป็นปัจจัยหนุนราคาทองคำ และหากสงครามการค้าระหว่างจีนและสหรัฐคลี่คลายลงจะยิ่งลดความต้องการดอลลาร์ในฐานะสกุลเงินปลอดภัย นอกจากนี้แนวโน้มที่ธนาคารกลางยุโรป (EBC) จะปรับนโยบายการเงินเข้าสู่สภาวะปกติหนุนสกุลเงินยูโรและทองคำเพิ่มเติมอีกด้วย
สำหรับปัจจัยเสี่ยงต่อราคาทองคำ ได้แก่ ปัญหาการเมืองในฝั่งยุโรปที่จะกดดันสกุลเงินยูโรให้กลับมาอ่อนค่าได้ ความเสี่ยงสงครามการค้าระหว่างสหรัฐและจีนยังคงดำเนินต่ออาจจะทำให้ดอลลาร์กลับมาแข็งค่ากดดันการปรับขึ้นของราคาทองในปีหน้า
ด้านกลยุทธ์การลงทุน แนะเข้าซื้อเมื่อราคายืนเหนือแนวรับ 1,180 ดอลลาร์/ออนซ์ หรือ 1.825 หมื่นบาท/บาททองคำ ได้อย่างแข็งแกร่ง และไม่แนะนำให้ซื้อทั้งหมดที่แนวรับใดแนวรับหนึ่ง ควรเหลือเงินทุนเพื่อซื้อเฉลี่ยหากราคาหลุดแนวรับแรก โดยประเมินแนวรับถัดไปโซน 1,160 ดอลลาร์/ออนซ์ หรือ 1.8 หมื่นบาท/บาททองคำ และขายทำกำไรบางส่วนเมื่อราคาปรับตัวเพิ่มขึ้น